ΓΡΑΠΤΗ ΕΡΩΤΗΣΗ E-2390/02

υποβολή: Kathleen Van Brempt (PSE) προς την Επιτροπή

(2 Αυγούστου 2002)

Θέμα: Έρευνα για τους ηλικιωμένους οδηγούς

Υπό εξέλιξη βρίσκεται ένα κοινοτικό έργοπό την ονομασία Agile, με το οποίο ερευνάται η επίδραση του προχωρημένου της ηλικίας στην ικανότητα για οδήγηση. Η έρευνα αναμένεται να ολοκληρωθεί μέχρι το 2005. Προτείνει να καταγραφούν τα γνωστικά και σωματικά προβλήματα των οδηγών μεγάλης ηλικίας, τις συνέπειες της ηλικίας στην οδηγητική τους συμπεριφορά και τους τύπους των ατυχημάτων που τους συμβαίνουν.

Είναι εν γνώσει της Επιτροπής αυτή η έρευνα·

Αν ναι, πού αποσκοπεί·

Εξετάζει η Επιτροπή το ενδεχόμενο επιβολής ορίου ηλικίας για τις άδειες οδήγησης·

Δε θεωρεί η Επιτροπή ότι αυτό το είδος μελετών στιγματίζει τους ηλικιωμένους·

Μήπως αυτή η μελέτη εξυπηρετεί πρωτίστως τα συμφέροντα των ασφαλιστικών εταιρειών, οι οποίες αρέσκονται στο να κάνουν διακρίσεις μεταξύ οδηγών — ας σημειωθεί για παράδειγμα το σύστημα μπόνους / ποινών στο Βέλγιο, το οποίο καταργήθηκε πρόσφατα από την ευρωπαϊκή νομοθεσία·

Απάντηση του κ. Busquin Εξ ονόματος της Επιτροπής

(23 Σεπτεμβρίου 2002)

Το AGILE (QLRT-CT-2002-00118) είναι ένα ερευνητικό έργο το οποίο διεξάγεται από το Ελληνικό Εθνικό Κέντρο Έρευνας και Τεχνολογίας και το Ελληνικό Ινστιτούτο Μεταφορών και συγχρηματοδοτείται από την Επιτροπή με πόρους του προγράμματος Ποιότητα ζωής της κεντρικής δράσης Γήρανση του πληθυσμού και αναπηρίες του 5ου προγράμματος-πλαισίου έρευνας και τεχνολογικής ανάπτυξης. Το έργο ξεκίνησε τον Απρίλιο 2002 και τα αποτελέσματα θα παρουσιαστούν κατά την επόμενη τριετία.

Σκοπός του έργου είναι να αναπτύξει μια νέα μέθοδο εκπαίδευσης, ενημέρωσης, παροχής συμβουλών και εκτίμησης της οδηγητικής ικανότητας των ηλικιωμένων και σχετικά εργαλεία στήριξης, αξιολογώντας το πλήρες φάσμα των ικανοτήτων τους από άποψη φυσικής και διανοητικής κατάστασης, συμπεριφοράς και ικανότητας αλληλεπίδρασης, ώστε να εκπονηθεί μια οικονομικά συμφέρουσα, τυποποιημένη, πανευρωπαϊκή διαδικασία εκτίμησης της οδηγητικής ικανότητας των ηλικιωμένων οδηγών.

Όπως φαίνεται οι ηλικιωμένοι οδηγοί συμμετέχουν σε μεγαλύτερο ποσοστό σε ειδικούς τύπους ατυχημάτων (π.χ. στροφή προς τα αριστερά σε διασταύρωση, είσοδος ή έξοδος από θέση στάθμευσης). Το πρόγραμμα AGILE επικεντρώνεται σε δύο καθοριστικά στοιχεία: α) ανάπτυξη των απαραίτητων γνώσεων για τη χάραξη εθνικών πολιτικών στο θέμα της έκδοσης πιστοποιητικών οδηγητικής ικανότητας για τους ηλικιωμένους β) παροχή της μέγιστης δυνατής βοήθειας στις ομάδες ηλικιωμένων ώστε να εξακολουθούν να οδηγούν με ασφάλεια δεδομένου ότι η ελευθερία μετακίνησης προσφέρει καλύτερη ποιότητα ζωής.

Η Επιτροπή δεν σκοπεύει να επιβάλει ένα μέγιστο όριο ηλικίας για τη διατήρηση της άδειας οδήγησης.

Η Επιτροπή δεν θεωρεί ότι αυτού του είδους τα ερευνητικά έργα στιγματίζουν τους ηλικιωμένους. Μάλλον το αντίθετο συμβαίνει, δεδομένου ότι με το έργο θα αναπτυχθούν κατάλληλα τμήματα εκπαίδευσης και παροχής συμβουλών ώστε να βοηθηθούν οι ηλικιωμένοι οδηγοί να ξεπεράσουν τα προβλήματα οδήγησης που τους παρουσιάζονται καθώς και μεθοδολογία για την καταπολέμηση των σημερινών αρνητικών στερεοτύπων για τους ηλικιωμένους οδηγούς. Έτσι θα βελτιωθεί η ευαισθητοποίηση του κοινού και η αποδοχή των ικανοτήτων οδήγησης των ηλικιωμένων. Τονίζεται ότι οι μέθοδοι εκτίμησης που επιδιώκεται να αναπτυχθούν δενπάρχει πρόθεση να αποτελέσουν νέο φραγμό για τους ηλικιωμένους αλλά μάλλον να απλοποιήσουν και να εξορθολογίσουν την ισχύουσα διαδικασία εκτίμησης για τους περισσότερους από αυτούς. Θα βοηθήσουν στην εξεύρεση κατάλληλων μεθόδων και βοήθειας για τους ηλικιωμένους ώστε να παραμένουν ασφαλείς οδηγοί.

Το ερευνητικό έργο δεν προορίζεται να ωφελήσει τις ασφαλιστικές εταιρείες. Δεδομένου του προαναφερθέντος σκοπού της μελέτης, δεν αναμένεται τα αποτελέσματα του έργου να χρησιμοποιηθούν για την εφαρμογή διακρίσεων μεταξύ οδηγών.